ועדת הפנים ואיכות הסביבה, כנסת 18, פרוטוקול מספר 136, 2010-01-18 13:30

דוד אזולאי: צהריים טובים.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום: בקשה לדחיית המועד להגשת דין וחשבון על תוצאות ביקורת החשבונות של סיעת אם שהתמודדו בבחירות לרשויות המקומיות בנובמבר 2008.

דוד אזולאי: מבקר המדינה מבקש לדחות את הדוח לפברואר 2008.

דוד אזולאי: אתם הייתם אמורים להגיש את הדוחות בתחילת ינואר 2010, נכון?

דוד אזולאי: ב-3 בינואר הייתם אמורים להגיש את הדוח, וב-4 בינואר שלחתם לנו מכתב שהתקבל כמה ימים אחר כך.

דוד אזולאי: אני רואה אותו בפעם הראשונה, אבל נניח שזה הגיע.

דוד אזולאי: איך אתם עושים דבר כזה, שאתם מבקשים הארכה?

דוד אזולאי: הרי ידעתם מראש שמועד ההארכה יצטרך להידחות.

דוד אזולאי: מן הראוי היה שתיערכו בהתאם ותודיעו לנו מראש ולא להעמיד אותנו בפני עובדה שזה כבר נדחה שבועיים מאונס, ועכשיו אנחנו הולכים לדחות בעוד שבועיים.

שמואל גולן: אדוני היושב ראש, קודם כול לגבי המכתב, הייתה תקלה אצלנו.

שמואל גולן: לי יש עותק של המכתב מסוף דצמבר, שהמבקר חתום עליו ושלחו אותו לוועדה.

שמואל גולן: התקלה אצלנו, לא אמרתי שהתקלה פה.

שמואל גולן: מסתבר שהמכתב לא הגיע אליכם, ואחרי שבדקתי והתברר לי שלא הוציאו את המכתב בזמן, באתי אל המבקר וביקשתי ממנו להוציא מכתב נוסף, וזה באמת המכתב שהוא חתום עליו ב-4 בחודש.

דוד אזולאי: אתה יודע אדוני, זאת לא הפעם הראשונה.

שמואל גולן: שזה מגיע אחרי כן?

דוד אזולאי: שאתם מבקשים רטרואקטיבית.

שמואל גולן: אני רוצה להבהיר משהו: שבוע לפני המועד הזה באנו לוועדת כספים.

שמואל גולן: להזכירך, אדוני, אנחנו מגישים הפעם דוח מאוחד שכולל גם את הכנסת, גם את השוטף של הכנסת ה-17 וגם את השלטון המקומי, ובסמכותה של ועדת הכספים לאשר לנו את הדחייה של דוח הכנסת ה-17 וה-18, וועדת הפנים, בסמכותה לאשר לנו את הדוח של השלטון המקומי.

שמואל גולן: ציפינו שוועדת הכספים יזמנו אותנו, ואכן, כפי שכתוב לך במכתב, ב-22 בחודש היה דיון, וועדת הכספים אישרה לנו דחייה ל-3 בפברואר.

שמואל גולן: רק אחרי שוועדת הכספים אישרה באנו, ואחרי יומיים-שלושה פניתי למבקר וביקשתי ממנו שיוציא לך מכתב.

שמואל גולן: הבהרתי לך שהייתה תקלה אצלנו, והמכתב לא הגיע, ולכן נאלצתי לשלוח לך מכתב נוסף שהיה ב-4 בחודש, אבל הכוונה הייתה להוציא את זה לפני 3 בחודש, כמובן, ולא אחרי כן.

שמואל גולן: בכל מקרה, זה היה חייב להיות אחרי שוועדת כספים אישרה את זה, כי אנחנו חייבים להגיש את זה.

דוד אזולאי: גם ועדת הכספים אישרה את זה ב-22 בדצמבר.

דוד אזולאי: אני מניח שלמחרת הייתם צריכים להגיש את הבקשה שלכם לוועדת הפנים.

דוד אזולאי: אתה אומר שהייתה אצלכם תקלה.

שמואל גולן: כן.

דוד אזולאי: בכל אופן, אני רוצה להניח שהתקלה הייתה כבר אצלנו, כי את המכתב הזה ראיתי רק היום.

דוד אזולאי: אתמול זה נודע לי, והיום ראיתי את המכתב.

שמואל גולן: וגם כן אחרי ששלחנו ב-4 בינואר וראינו שלא מזמנים אותנו ביקשתי מאנשי המשרד לברר בוועדת הפנים למה לא מזמנים אותנו.

דוד אזולאי: כשאנחנו מדברים על תאריכים כל כך חשובים, ומדובר גם על עיכוב כספים של מפלגות שודאי מחכות לזה, אז גם אם יש תקלה, מן הראוי היה להרים טלפון ולשאול, מה קורה, למה לא מקיימים דיון.

דוד אזולאי: אתה יודע שכשאתם מבקשים אנחנו משתדלים להיענות בהקדם.

דוד אזולאי: עובדה שהנושא הזה עלה אתמול, והיום אנחנו מקיימים דיון.

שמואל גולן: נכון, אדוני.

שמואל גולן: אחרי שראיתי שלא מזמנים אכן זה מה שעשיתי.

דוד אזולאי: אני גם מבין שזה גם בגלל איחוד הדוחות גם של הרשויות וגם של הכנסת.

דוד אזולאי: מה אתם מבקשים כרגע?

שמואל גולן: אנחנו מגישים את הדוח ב-3 בפברואר.

שמואל גולן: אנחנו סיימנו את הדוח.

שמואל גולן: אתה מכיר את החלק של הערעור של ראשי המפלגות.

שמואל גולן: השבוע, למשל, באות למבקר לפחות 7-6 מפלגות, וכל אחת מערערת על הדברים שלה.

שמואל גולן: רק לאחר שהמבקר יסכם את זה אנחנו חותמים את הדוח.

שמואל גולן: ייקח עוד שבוע להכין אותו, כך שב-3 בחודש אנחנו מגישים אותו כאן.

דוד אזולאי: זה התאריך הכי מוקדם, 3 בפברואר?

שמואל גולן: זה התאריך הכי מוקדם שאנחנו יכולים לעשות.

שמואל גולן: אחת הבעיות הרציניות היא לא הבחירות לכנסת ולא השוטף, אלא הבחירות לשלטון המקומי – סיעות האם וסיעות הבת.

שמואל גולן: יש תסבוכת מאוד גדולה עם מה שנקרא "סיעות משותפות".

שמואל גולן: יש כאלה שעד לרגע זה עדיין מתווכחות אם הן סיעה משותפת או לא.

שמואל גולן: סיעה משותפת יכולה להיות בין סיעת בת לבין סיעה עצמאית, בין שתי סיעות בת.

שמואל גולן: יש כאלה שהכריזו על עצמן משותפות, ומשרד הפנים לא מכיר בהן,

אילת פישמן: או להפך.

שמואל גולן: או להפך.

שמואל גולן: וגם אחרי שנה מאז הבחירות מתווכחים.

אילת פישמן: שנה אחרי בחירות יש עדיין סיעות אם שלא סגורות מי הבנות שלהן ומה משותף ומה לא משותף.

אילת פישמן: אנחנו מאוד מתקשים בעניין הזה.

דוד אזולאי: איך תגמרו את הסיפור הזה בתוך שבועיים?

שמואל גולן: מי שקובע לנו זה משרד הפנים.

שמואל גולן: אם משרד הפנים הכריז לפני שנה שזאת סיעה משותפת אנחנו מתייחסים אליה כאל סיעה משותפת, ואם היא לא נתנה לנו דוח, אנחנו באים.

שמואל גולן: במקרה דנן יש לי לפחות שתיים או שלוש מפלגות שאמורות להגיע ביום רביעי למבקר כדי להסביר לו מדוע לא קיבלנו דוחות או הדוחות היו חלקיים.

דוד אזולאי: אילת, את רוצה להוסיף משהו?

אילת פישמן: כן, רק לומר שאנחנו, כמובן, לא מתנגדים.

אילת פישמן: אנחנו מבקשים מאוד שזאת תהיה הדחייה האחרונה כי אנחנו כל הזמן בלחץ של השטח בעניין הזה.

דוד אזולאי: יש לך ספק בעניין?

אילת פישמן: אני בחורה מאמינה ואופטימית.

דוד אזולאי: זאת הבקשה, ואנחנו נכבד אותה.

דוד אזולאי: בזה תם ונשלם סיפור הדוחות של הרשויות המקומיות וגם של הכנסת.

שמואל גולן: לשנה הזאת.

שמואל גולן: בינתיים היו בעוד 10 מקומות חדשים.

שמואל גולן: עכשיו אנחנו עובדים על דוחות חדשים.

דוד אזולאי: אנחנו מדברים על ה-בחירות שהיו.

שמואל גולן: בנושא הכסף אנחנו לא מדברים על הסיעות העצמאיות – איתן גמרנו, ומשרד הפנים סגר את החשבונות איתן.

שמואל גולן: אנחנו מדברים על סיעות אם ועל סיעות בת.

שמואל גולן: סיעות הבת הן לא צד בעניין, הן לא מקבלות כסף, הן קיבלו מסיעות האם.

שמואל גולן: סיעות האם ברובן קיבלו מקדמות יותר מדי גדולות.

שמואל גולן: הבעיה שלהן תהיה עכשיו איך להחזיר את הכסף.

שמואל גולן: אמרתי בדיוק לפני שבוע וחצי בוועדת הכספים שאחת המפלגות קיבלה מקדמה להתמודד ב-75 רשויות, והתמודדה ב-5.

שמואל גולן: אתה מבין כמה כסף הם הולכים להחזיר, אדוני?

דוד אזולאי: מי זאת?

שמואל גולן: אני לא אגיד.

שמואל גולן: הם רצו להתמודד ב-75 רשויות, והתמודדו בסוף ב-5 רשויות.

שמואל גולן: תאר לך כמה כסף הם צריכים להחזיר.

שמואל גולן: גם שר הפנים, למיטב ידיעתי- -

אילת פישמן: - - -

שמואל גולן: שר הפנים, יחד עם חשבות הכנסת, כבר פנו לפני כחודש למפלגות כדי שיחזירו את הכסף כי אלה סכומים גדולים מאוד.

שמואל גולן: אנחנו נציג גם את כל הסכומים ואת הגירעונות של העניין.

דוד אזולאי: למי מוגש הדוח הזה, ליושב ראש הכנסת?

שמואל גולן: ליושב ראש הכנסת, ליושב ראש ועדת כספים, ליושב ראש ועדת פנים.

שמואל גולן: אנחנו גם מעבירים ליושב ראש הוועדה לביקורת המדינה.

אילת פישמן: ולשר הפנים.

שמואל גולן: נכון, סליחה, ברח לי מהראש.

דוד אזולאי: רבותיי, אם כן, אנחנו נאשר את בקשתו של מבקר המדינה להגשת הדוחות ב-3 בפברואר 2010.

דוד אזולאי: אני מצטרף לכוונה שזה יהיה המועד האחרון ולא צריך להאריך עוד.

דוד אזולאי: אני מבין שאין מתנגדים ואין נמנעים, ולכן זה עובר בהחלטה של פה אחד.

דוד אזולאי: תודה רבה לכולם, הישיבה נעולה.